Title: พระราชกฤษฎีกาจัดตั้งสถาบันภาษา จุฬาลงกรณ์มหาวิทยาลัยในจุฬาลงกรณ์มหาวิทยาลัย พ.ศ. 2537

พระราชกฤษฎีกา

พระราชกฤษฎีกา
จัดตั้งสถาบันภาษาจุฬาลงกรณ์มหาวิทยาลัย
ในจุฬาลงกรณ์มหาวิทยาลัย
พ.ศ. ๒๕๓๗

ภูมิพลอดุลยเดช ป.ร.
ให้ไว้ ณ วันที่ ๖
กันยายน พ.ศ. ๒๕๓๗
เป็นปีที่ ๔๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรปรับปรุงรูปแบบของประกาศของคณะปฏิวัติ
ฉบับที่ ๑๑ ลงวันที่ ๗ พฤศจิกายน พ.ศ. ๒๕๒๐

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาจัดตั้งสถาบันภาษา จุฬาลงกรณ์มหาวิทยาลัย
ในจุฬาลงกรณ์มหาวิทยาลัย พ.ศ. ๒๕๓๗

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกประกาศของคณะปฏิวัติ ฉบับที่ ๑๑ ลงวันที่ ๗ พฤศจิกายนพ.ศ. ๒๕๒๐

มาตรา ๔ 
ให้จัดตั้งสถาบันวิชาการชั้นสูงในจุฬาลงกรณ์มหาวิทยาลัยเรียกว่า
สถาบันภาษา จุฬาลงกรณ์มหาวิทยาลัย เพื่อบริการการสอนและฝึกอบรมภาษาอังกฤษ และทำการทดลองและวิจัยเกี่ยวกับภาษาทั้งภาษาไทยและภาษาต่างประเทศ

มาตรา ๕ 
ให้มีคณะกรรมการคณะหนึ่งในสถาบันภาษา จุฬาลงกรณ์มหาวิทยาลัย เพื่อบริหารกิจการของสถาบัน
ประกอบด้วยผู้อำนวยการสถาบันภาษาเป็นประธานกรรมการ รองผู้อำนวยการสถาบันภาษา ถ้ามี
และผู้ทรงคุณวุฒิไม่น้อยกว่าห้าคนแต่ไม่เกินสิบคน ซึ่งสภาจุฬาลงกรณ์มหาวิทยาลัยแต่งตั้ง
เป็นกรรมการ และให้เลขานุการของสถาบันภาษาเป็นกรรมการและเลขานุการ
กรรมการผู้ทรงคุณวุฒิอยู่ในตำแหน่งคราวละสองปี

มาตรา ๖ 
ให้สถาบันภาษา จุฬาลงกรณ์มหาวิทยาลัย ที่จัดตั้งตามประกาศของคณะปฏิวัติ
ฉบับที่ ๑๑ ลงวันที่ ๗ พฤศจิกายน พ.ศ. ๒๕๒๐ เป็นสถาบันภาษา จุฬาลงกรณ์มหาวิทยาลัยที่จัดตั้งตามพระราชกฤษฎีกานี้

มาตรา ๗ 
ให้กรรมการผู้ทรงคุณวุฒิในคณะกรรมการสถาบันภาษา จุฬาลงกรณ์มหาวิทยาลัย
ซึ่งดำรงตำแหน่งอยู่ก่อนวันที่พระราชกฤษฎีกานี้ใช้บังคับคงอยู่ในตำแหน่งต่อไปจนกว่าจะครบวาระ

มาตรา ๘  บทบัญญัติแห่งกฎหมาย
กฎ ข้อบังคับ ระเบียบ หรือคำสั่งใดอ้างถึงประกาศของคณะปฏิวัติ ฉบับที่ ๑๑ ลงวันที่
๗ พฤศจิกายน พ.ศ. ๒๕๒๐ หรืออ้างถึงบทบัญญัติแห่งประกาศของคณะปฏิวัติดังกล่าว
ให้ถือว่าบทบัญญัติแห่งกฎหมาย กฎ ข้อบังคับ ระเบียบ หรือคำสั่งนั้นอ้างถึงพระราชกฤษฎีกานี้
หรืออ้างถึงบทบัญญัติแห่งพระราชกฤษฎีกานี้ในบทมาตราที่มีนัยเช่นเดียวกัน แล้วแต่กรณี

มาตรา ๙ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
ชวน  หลีกภัย
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ประกาศของคณะปฏิวัติ ฉบับที่ ๑๑ ลงวันที่ ๗ พฤศจิกายน พ.ศ. ๒๕๒๐
ว่าด้วยการจัดตั้งสถาบันภาษา จุฬาลงกรณ์มหาวิทยาลัย
ได้ออกใช้บังคับในระหว่างที่มีการปกครองโดยคณะปฏิวัติและใช้ชื่อว่าประกาศของคณะปฏิวัติ
สมควรปรับปรุงรูปแบบและบทบัญญัติของกฎหมายตามประกาศของคณะปฏิวัติดังกล่าวให้เป็นพระราชกฤษฎีกา
เพื่อให้เป็นไปตามวิธีการตรากฎหมายในระบบปกติตามรัฐธรรมนูญแห่งราชอาณาจักรไทย  จึงจำเป็นต้องตราพระราชกฤษฎีกานี้

คุณากร/ผู้จัดทำ
๒๘ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔

[๑] ราชกิจจานุเบกษา
เล่ม ๑๑๑/ตอนที่ ๔๑ ก/หน้า ๗/๒๐ กันยายน.๒๕๓๗